**Informatīvais ziņojums par papildu finanšu līdzekļu piešķiršanu dzīvnieku infekcijas slimību uzraudzības programmas “Putnu gripas uzraudzība” īstenošanai 2021. gadā**

**I. Ievads**

 Putnu gripa ir akūta, ļoti infekcioza (lipīga) putnu infekcijas slimība, kas rada bojājumus dažādās orgānu sistēmās, un tās klīniskā izpausme atkarīga no ierosinātāja patogenitātes.

 Slimības ierosinātājs ir *Orthomyxviridae* ģints Influenza A vīruss. Vispatogēnākie putnu gripas vīrusa apakštipi pieder pie H5 un H7 variantiem. Pašlaik Eiropas Savienības dalībvalstīs izplatās H5 apakštips.

 Vidē putnu gripas vīruss atkarībā no temperatūras var saglabāties ilgstoši, sevišķi, ja vides temperatūra ir zema. Piemēram, + 4 ºC temperatūrā putnu fekālijās vīruss savu dzīvotspēju saglabā 35 dienas, bet + 37 ºC temperatūrā – līdz sešām dienām. Sasaldēts vīruss zemā temperatūrā var saglabāties ilgus gadus.

 Slimībai izšķir divas formas – zemi patogēno putnu gripu, kas norit ar vispārīgām saslimšanas pazīmēm, kuras ne vienmēr liecina par saslimšanu ar putnu gripu, un augsti patogēno putnu gripu, kas mājputnu audzētājiem rada ievērojamus zaudējumus, kuri saistīti ar mājputnu likvidēšanu, lai apkarotu slimību.

 Augsti patogēnās putnu gripas ierosinātājam nonākot mājputnu ganāmpulkā, parasti tiek novērota putnu masveida nobeigšanās – līdz pat 100 % no ganāmpulka 48 stundu laikā. Ar putnu gripu slimo visi mājputni, bet visvairāk tādi ūdensputni kā pīles un zosis, nedaudz mazāk tā skar tītarus, vistas, paipalas, pāvus, fazānus un strausus, retāk – citas mājputnu sugas.

 Putnu gripas vīrusa izplatītāji dabā ir savvaļas putni, sevišķi ūdensputni, kuriem slimība var noritēt arī bez raksturīgajām klīniskajām pazīmēm. Epidemioloģiskie izmeklējumi rāda, ka biežāk sastopamās savvaļas putnu sugas, kas pārnes putnu gripu, ir dažādu sugu nirējpīles, gulbji, zosis un kaijas.

 Mājputni var inficēties, nonākot tiešā saskarē ar inficētajiem savvaļas putniem vai uzņemot slimības ierosinātāju ar inficētu barību vai ūdeni.

 Putnu gripas vīrusu uz citām mājputnu novietnēm iespējams pārnest ar inficētiem mājputniem, novietnes aprīkojumu, darbarīkiem, iepakojuma materiāliem, barību, darbiniekiem, transportlīdzekļiem utt.

 Ar atsevišķiem putnu gripas vīrusa apakštipiem (H5N1, H7N9) var inficēties arī cilvēks, sevišķi, ja viņš ir ciešā saskarē ar inficētiem putniem un vide, kurā viņš darbojas, ir ļoti inficēta.

**II. Vēsturiska informācija**

 Saskaņā ar Eiropas Komisijas Dzīvnieku slimību ziņošanas sistēmā (*ADNS*) esošo informāciju 2016.–2017. gadā augsti patogēnā putnu gripa tika konstatēta mājputniem 18 Eiropas valstīs. Savukārt savvaļas putniem putnu gripas vīruss tika konstatēts 24 Eiropas valstīs.

 2018. gadā augsti patogēnās putnu gripas uzliesmojumi mājputnu novietnēs tika konstatēti Nīderlandē, Bulgārijā, Itālijā un Vācijā. Savvaļas putniem saslimšana ar putnu gripu tika konstatēta Dānijā, Somijā, Vācijā, Nīderlandē, Īrijā, Slovākijā, Zviedrijā un Lielbritānijā.

 2019. gadā augsti patogēnās putnu gripas uzliesmojumi mājputnu novietnēs tika konstatēti Bulgārijā un Polijā, bet savvaļas putniem – Dānijā (divi saslimšanas gadījumi).

 2020. gadā tika konstatēti 462 augsti patogēnās putnu gripas uzliesmojumi mājputnu novietnēs 16 Eiropas valstīs (Beļģijā, Bulgārijā, Horvātijā, Čehijā, Dānijā, Francijā, Vācijā, Ungārijā, Īrijā, Nīderlandē, Polijā, Rumānijā, Slovākijā, Zviedrijā, Apvienotā Karalistē un Ukrainā) un 18 uzliesmojumi to nebrīvē turētu putnu novietnēs, kuri nav mājputni, astoņās Eiropas valstīs. Savvaļas putniem putnu gripas vīruss tika konstatēts 13 Eiropas valstīs.

 2021. gadā līdz 14. martam konstatēti 595 augsti patogēnās putnu gripas uzliesmojumi mājputnu novietnēs 18 Eiropas valstīs (Beļģijā, Bulgārijā, Čehijā, Dānijā, Francijā, Vācijā, Ungārijā, Itālijā, Lietuvā, Nīderlandē, Polijā, Rumānijā, Slovākijā, Zviedrijā, Somijā, Igaunijā, kā arī Ukrainā un Apvienotajā Karalistē). Savvaļas putniem saslimšana ar augsti patogēno putnu gripu konstatēta 21 Eiropas valstī (Austrijā, Beļģijā, Čehijā, Dānijā, Somijā, Francijā, Vācijā, Ungārijā, Īrijā, Itālijā, Lietuvā, Norvēģijā, Polijā, Rumānijā, Slovākijā, Spānijā, Zviedrijā, Latvijā, Igaunijā, Šveicē un Apvienotajā Karalistē).

**III. Īstenotie pasākumi**

 Pārtikas un veterinārais dienests (turpmāk –PVD) visā Latvijas teritorijā katru gadu veic aktīvu putnu gripas uzraudzību putnu migrācijas laikā – pavasarī un rudenī, ņemot asins paraugus laboratoriskai izmeklēšanai uz putnu gripu mājputniem piemājas saimniecībās un komerciālajās novietnēs.

 Pastāvīgi notiek pasīvā uzraudzība, kad PVD aicina iedzīvotājus ziņot par slimiem mājputniem vai atrastiem beigtiem savvaļas putniem, un putna līķis tiek nosūtīts laboratoriskai izmeklēšanai uz putnu gripu.

 Latvijā, īstenojot augsti patogēnās putnu gripas uzraudzības programmu, 2020. gadā tika izmeklēti 745 mājputni un četri savvaļas putni. Visi izmeklējumu rezultāti bija negatīvi.

 Vēsturiski pirmais putnu gripas H5N8 saslimšanas gadījums savvaļas putniem Latvijā tika konstatēts 2021. gada 9. februārī, kad pasīvās uzraudzības laikā slimība tika konstatēta diviem Jūrmalā atrastiem mirušiem gulbjiem.

 Kopš šī gada janvāra beigām, kad sākās intensīva iedzīvotāju paziņojumu saņemšana PVD par atrastiem mirušiem savvaļas putniem, līdz 16. aprīlim laboratoriski ir izmeklēti 132 savvaļas putni, no kuriem 48 gadījumos apstiprināta saslimšana ar putnu gripu. Slimības uzliesmojuma dēļ īsā periodā tika izmeklēts viss 2021. gadā plānotais pasīvajā uzraudzībā izmeklējamo putnu daudzums – 100 putnu paraugi gadā. Tā kā patlaban vēl nav beigusies gājputnu pavasara migrācija, tad, lai turpinātu iegūt datus par putnu gripas izplatību savvaļas putnu populācijā Latvijā un vērtētu putnu gripas ierosinātāja ienešanas risku mājputnu novietnēs, nepieciešams arī līdz 2021. gada beigām nodrošināt atrasto mirušo savvaļas putnu paraugu laboratorisko izmeklēšanu uz putnu gripu.

 2021. gada 26. februārī stājās spēkā grozījumi Ministru kabineta 2015. gada 9. jūnija noteikumos Nr. 291 “Noteikumi par biodrošības pasākumu kopumu dzīvnieku turēšanas vietām”, kas nosaka papildu biodrošības pasākumus mājputnu novietnēm visā valsts teritorijā. Papildu biodrošības pasākumu mērķis ir pasargāt mājputnus no iespējama tieša vai netieša kontakta ar savvaļas putniem, kas varētu būt iespējami inficēti ar augsti patogēno putnu gripas ierosinātāju.

Lai kontrolētu noteikto biodrošības pasākumu ievērošanu mājputnu novietnēs, PVD no šā gada 1. marta uzsāka uz riska novērtēšanu balstītas inspekcijas Latvijas lielākajās mājputnu novietnēs (novietnēs, kurās ir vairāk par 5000 mājputniem) un dažāda lieluma mājputnu novietnēs 10 km rādiusā ap tām. Noteikto ierobežojumu kontroles nodrošināšanai 2021. gadā PVD plāno veikt papildu ārpuskārtas pārbaudes 727 mājputnu novietnēs, tostarp reaģējot uz iedzīvotāju iesniegumiem (sūdzībām) par mājputnu biodrošības pasākumu neievērošanu.

No šā gada 1. marta līdz 16. aprīlim PVD ir veicis 817 mājputnu novietņu biodrošības pārbaudes.

**IV. Priekšlikumi turpmākai rīcībai**

 Ņemot vērā nelabvēlīgo putnu gripas epidemioloģisko situāciju Eiropas valstīs jau patlaban, kā arī apstākli, ka rudens mēnešos atkal sāksies savvaļas putnu migrācijas periods, kad mājputnu novietnēs var īpaši palielināties putnu gripas izplatības draudi, ir jāturpina atbilstoša putnu gripas uzraudzība Latvijā, lai sekotu līdzi slimības izplatībai savvaļas putnu populācijā un tās radītajiem draudiem mājputnu novietnēm.

 2021. gadā nepieciešams turpināt putnu gripas uzraudzības programmas īstenošanu, nodrošinot atrasto mirušo savvaļas putnu paraugu, kā arī aizdomīgo mājputnu paraugu laboratorisko izmeklēšanu uz putnu gripu.

 Ņemot vērā arvien lielāko paraugu apjomu izmeklēšanai uz putnu gripu, Pārtikas drošības, dzīvnieku veselības un vides zinātniskajam institūtam “BIOR” nepieciešams iegādāties nukleīnskābju automātiskās izdalīšanas iekārtu *Thermo Scientific KingFisher Flex*. Iekārta kvalitatīvi apstrādā izmeklējamos paraugus salīdzinoši īsā laikā, aizdomu un uzliesmojumu gadījumā ļaujot izmeklēt vairāk paraugu īsākā laikā, tā ka PVD nekavējoties var uzsākt slimības apkarošanas pasākumu ieviešanu un samazināt slimības izplatīšanās iespējamību. Iekārta ir universāla, un pēc nepieciešamības to iespējams izmantot arī Āfrikas cūku mēra, SARS-CoV-2 un citu infekcijas slimību ātrai laboratoriskai diagnostikai, jo tā spēj izdalīt gan RNS, gan DNS.

**V. Nepieciešamā finansējuma aprēķins laboratoriskajiem izmeklējumiem uz putnu gripu**

Lai pilnībā nodrošinātu putnu gripas uzraudzības un apkarošanas programmas īstenošanu, 2021. gadā Pārtikas drošības, dzīvnieku veselības un vides zinātniskajam institūtam “BIOR” papildus nepieciešami 108 730,70 *euro*. Informācija par vajadzīgā papildu finansējuma aprēķiniem sniegta informatīvā ziņojuma pielikumā.

 Saskaņā ar Eiropas Savienības tiesību aktu par līdzfinansējuma piešķiršanu dalībvalstīm, lai īstenotu atsevišķu infekcijas slimību uzraudzību to teritorijās, Latvijai par šīs programmas ieviešanu un izpildi ir paredzēts līdzfinansējums no Eiropas Savienības budžeta šādā apmērā (izmaksas tabulā norādītas *euro*):

|  |  |  |  |  |  |  |
| --- | --- | --- | --- | --- | --- | --- |
| Līdzfinansējums līdz 100% par attiecināmajām izmaksām | Maksa par parauga noņemšanu | ELISA tests | AGID tests | HI tests H5/H7 noteikšanai | Vīrusa izolācijas tests | PCR tests |
| Latvija | 1,56 | 3,17 | 6,72 | 3,57 | 48,87 | 17,89 |

Zemkopības ministrs K. Gerhards

O.Vecuma-Veco 67027551

Olita.Vecuma-Veco@zm.gov.lv